Video: Juanita du Plessis spog met haar eie produkreeks‘Vlieg Hoog’ was Juanita se eerste parfuum. (Foto: Jhua-Nine Wyrley-Birch/Maroela Media) Die blonde “Ska-Rumba”-sangeres wat lyk of sy net nie ouer word nie en haar by die dag dieper in Suid-Afrikaanse harte en huishoudings tuismaak, spog nou met haar eie produkreeks. ’n Spogbekendstelling van die JD Exclusive Range deur Juanita du Plessis is Saterdag by die Jenna Clifford Collective in die ooste van Pretoria gehou. Talle bekendes, onder meer Angelique Gerber, Nadia Beukes en die TikTok-sterre Janey en Waney, het die luisterryke geleentheid saam met Juanita gevier. Franja du Plessis was die gaskunstenaar by die geleentheid en Ruan Josh was die seremoniemeester. Die elegante Jenna Clifford het ook haar verskyning gemaak en het die gaste vermaak met pittige sêgoed terwyl sy bekers aan ’n paar gelukkige wenners uitgedeel het. Die opwipwinkel is by Jenna Clifford se ateljee in Pretoria. (Foto: Jhua-Nine Wyrley-Birch/Maroela Media) “Dit het die laaste paar jaar gevoel of ek my handelsmerk wil uitbrei. Indien ek die dag ophou sing, wil ek graag iets hê wat moet voortleef,” het Juanita tydens die bekendstelling gesê. Sy sê dié bekendstelling is ’n droom wat bewaarheid word. “Wees lig” en “Vlieg hoog” is nie net die titels van twee van Juanita se trefferliedjies nie, dit is ook nou die name van haar eie twee parfuums. Aanhangers kan die twee parfuums vir hulself aanskaf, en die heerlike geure daarvan sal enigeen se hart verower. “Vlieg hoog” het jare gelede al op die rakke verskyn, alhoewel daar net ’n 1 000 eksemplare beskikbaar gestel is. Die aanvraag het egter so toegeneem dat hulle besluit het om die wyse waarop hulle dit tot dusver aangepak het, te verander. Bekendes soos Janie Bay en Nadia Beukes het die aand saam kom geniet. (Foto: Mizanne Hattingh/Maroela Media) Vir Juanita is daar ’n dieper betekenis agter die twee name van die parfuums. “Ek wou graag die eerste parfuum ‘Vlieg hoog’ noem, juis omdat dit ’n opdrag is. Ons is Koningskinders, vlieg hoog! Ek wil graag hê dat vroue dit in die oggend moet aansit en moet onthou dat hulle hoog moet vlieg.” Produkte wat aangeskaf kan word, sluit hand- en lyfroom, badskuim, lyfbotter, lugverfrisser, badkristalle en lyfwas in. Kyk die video van die bekendstelling hier: (Video: Jhua-Nine Wyrley-Birch)